CELEX: 32018R0222
Language: el
Date: 2018-02-15 00:00:00
Title: Κανονισμός (ΕΕ) 2018/222 της Επιτροπής, της 15ης Φεβρουαρίου 2018, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά το εργαστήριο αναφοράς της Ευρωπαϊκής Ένωσης για την παρακολούθηση της ιογενούς και βακτηριολογικής μόλυνσης των δίθυρων μαλακίων (Κείμενο που παρουσιάζει ενδιαφέρον για τον ΕΟΧ )

16.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/8
            
         ΚΑΝΟΝΙΣΜΌΣ (ΕΕ) 2018/222 ΤΗΣ ΕΠΙΤΡΟΠΉΣ
   της 15ης Φεβρουαρίου 2018
   για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά το εργαστήριο αναφοράς της Ευρωπαϊκής Ένωσης για την παρακολούθηση της ιογενούς και βακτηριολογικής μόλυνσης των δίθυρων μαλακίων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφοι 5 και 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα και τις απαιτήσεις για τα εργαστήρια αναφοράς της Ευρωπαϊκής Ένωσης («εργαστήρια αναφοράς της ΕΕ») για τα τρόφιμα και τις ζωοτροφές, καθώς και για την υγεία των ζώων. Τα καθορισμένα εργαστήρια αναφοράς της ΕΕ απαριθμούνται στο παράρτημα VII του εν λόγω κανονισμού, συμπεριλαμβανομένων εκείνων που είναι υπεύθυνα για την παρακολούθηση της ιογενούς και βακτηριολογικής μόλυνσης των δίθυρων μαλακίων.
            
         
               (2)
            
            
               Ο ορισμός του εργαστηρίου αναφοράς της ΕΕ για την παρακολούθηση της ιογενούς και βακτηριολογικής μόλυνσης των δίθυρων μαλακίων, που βρίσκεται στο Ηνωμένο Βασίλειο, θα ακυρωθεί στις 31 Δεκεμβρίου 2018 λόγω της κοινοποίησης του Ηνωμένου Βασιλείου σύμφωνα με το άρθρο 50 της Συνθήκης για την Ευρωπαϊκή Ένωση.
            
         
               (3)
            
            
               Δεδομένου ότι η Salmonella, η Escherichia coli και οι ιοί αντιπροσωπεύουν τους βασικούς τροφιμογενείς κινδύνους στα δίθυρα μαλάκια, τα εργαστήρια αναφοράς της ΕΕ για τις αναλύσεις και τις δοκιμασίες για ζωοανθρωπονόσους (σαλμονέλα), το εργαστήριο αναφοράς της ΕΕ για την Escherichia coli, συμπεριλαμβανομένης της βεροτοξινογόνου E. coli (VTEC), και το εργαστήριο αναφοράς της ΕΕ για τους τροφιμογενείς ιούς θα πρέπει να διενεργούν τις αναλυτικές δοκιμασίες για σαλμονέλα, E. coli και ιούς, αντίστοιχα, οι οποίες διενεργούνταν μέχρι σήμερα από το εργαστήριο αναφοράς της ΕΕ για την παρακολούθηση της ιογενούς και βακτηριολογικής μόλυνσης των δίθυρων μαλακίων. Το εργαστήριο αναφοράς της Ευρωπαϊκής Ένωσης για την παρακολούθηση των θαλάσσιων βιοτοξινών θα πρέπει να αναλάβει τις δραστηριότητες που σχετίζονται με την ταξινόμηση και την παρακολούθηση των περιοχών παραγωγής δίθυρων μαλακίων. Επομένως, δεν χρειάζεται πλέον εργαστήριο αναφοράς της ΕΕ για την παρακολούθηση της ιογενούς και βακτηριολογικής μόλυνσης των δίθυρων μαλακίων και αυτό θα πρέπει, συνεπώς, να διαγραφεί από τον κατάλογο στο παράρτημα VII του κανονισμού (ΕΚ) αριθ. 882/2004.
            
         
               (4)
            
            
               Συνεπώς, ο κανονισμός (ΕΚ) αριθ. 882/2004 θα πρέπει να τροποποιηθεί αναλόγως.
            
         
               (5)
            
            
               Προκειμένου να αποφευχθεί οποιαδήποτε διατάραξη των δραστηριοτήτων που διεξάγονται επί του παρόντος από το εργαστήριο αναφοράς της Ευρωπαϊκής Ένωσης για την παρακολούθηση της ιογενούς και βακτηριολογικής μόλυνσης των δίθυρων μαλακίων, είναι σκόπιμο τα μέτρα που προβλέπονται στον παρόντα κανονισμό να εφαρμοστούν από την 1η Ιανουαρίου 2019.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο μέρος Ι του παραρτήματος VII του κανονισμού (ΕΚ) αριθ. 882/2004, το σημείο 4 απαλείφεται.
   Άρθρο 2
   Τα εργαστήρια αναφοράς της ΕΕ για τη διεξαγωγή αναλύσεων και δοκιμασιών για ζωοανθρωπονόσους (σαλμονέλα), το εργαστήριο αναφοράς της ΕΕ για την Escherichia coli, συμπεριλαμβανομένης της βεροτοξινογόνου E. coli (VTEC) και το εργαστήριο αναφοράς της ΕΕ για τροφιμογενείς ιούς αναλαμβάνουν τις δραστηριότητες που διενεργούνταν μέχρι σήμερα από το εργαστήριο αναφοράς της Ευρωπαϊκής Ένωσης για την παρακολούθηση της ιογενούς και βακτηριολογικής μόλυνσης των δίθυρων μαλακίων όσον αφορά τις αναλυτικές δοκιμασίες για σαλμονέλα, E. coli και ιούς αντίστοιχα.
   Το εργαστήριο αναφοράς της Ευρωπαϊκής Ένωσης για την παρακολούθηση των θαλάσσιων βιοτοξινών αναλαμβάνει τις δραστηριότητες που σχετίζονται με την ταξινόμηση και την παρακολούθηση των περιοχών παραγωγής δίθυρων μαλακίων.
   Άρθρο 3
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.